
Μουσικοθεατρική παράσταση βασισμένη σε κείμενα

του Χαλίλ Γκιμπράν παρουσιάζει η Κοινο_Τοπία 
Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr στα πλαίσια των δράσεων της για την προαγωγή του πολιτισμού, την κατανόηση της διαφορετικότητας και της πολυπολιτισμικότητας παρουσιάζει μουσικοθεατρική παράσταση βασισμένη στα βιβλία του Χαλίλ Γκιμπράν ‘‘Ο Προφήτης’’ και ‘‘O Κήπος του Προφήτη’’ σε επιμέλεια της εκπαιδευτικού, εμψυχώτριας και ηθοποιού Αλέκας Ράπτη στο Επίκεντρο (Νόρμαν 16 και Αγ. Διονυσίου) την Παρασκευή 1 Ιουνίου για δύο παραστάσεις 8μμ η πρώτη και 10μμ η δεύτερη.
Συντελεστές της παράστασης οι οποίοι προσφέρθηκαν εθελοντικά για τη στήριξη του σκοπού της εκδήλωσης είναι: Δημήτρης Δραγγανάς Φιλόλογος, Πρόεδρος Εκπ/κού Μορφωτικού Πολιτιστικού Συλλόγου <<Διάπλους>>, Έφορος Βαλβείου Δημοτικής Βιβλιοθήκης και Αλέκα Ράπτη (επιμέλεια κειμένων), Νίκος Δεληβοριάς (πιάνο), Βασιλική Τζάρα (φωνή), Ελευθερία–Αρετή Μαρίνου (βιολί), Ελπίδα Κουτρούμπα (χορογραφία), Λευτέρης Πετρόπουλος (φλάουτο), το Studio Fousekis (Bίντεο-Μοντάζ), Παναγιώτης Μουλίνος (φωτογράφιση). Υποστηρικτής της εκδήλωσης είναι η μπυραρία-καφεποτείο Πέτρινο.
Για κράτηση μπορείτε να απευθυνθείτε στο 2615.002009, στο info@koinotopia.gr και στα γραφεία της Κοινο_Τοπίας Μαιζώνος 139 και Παντανάσσης, 4ος όροφος τις μέρες λειτουργίας της γραμματείας Δευτέρα, Τρίτη, Τετάρτη 11-2μμ και Πέμπτη, Παρασκευή 7-9μμ. Λόγω του περιορισμένου αριθμού θα ισχύσει σειρά προτεραιότητας στις δηλώσεις. 
Τα έσοδα της παράστασης (πρόσκληση 6€) θα δοθούν εξ ολοκλήρου για τη στήριξη του Σχολείου και του Κέντρου Υγείας των Καλάς.
Σχετικά με τον Χαλίλ Γκιμπράν (Khalil Gibran 1883-1931)

Ο Χαλίλ Γκιμπράν με το στοχαστικό, συμπαντικό και υπερβατικό του λόγο μας κάνει ένα νεύμα για μια άλλη θέαση του κόσμου (για έναν άλλο τρόπο ζωής) αρκεί αυτός ο κόσμος να λειτουργεί μέσα στη μέγιστη ενέργεια του φωτός της οικουμενικής αγάπης. Είναι σα να κλείνει το μάτι λέγοντας ένας άλλος κόσμος είναι εφικτός, ένας κόσμος που χωράνε όλοι οι κόσμοι ..

Επαναστάτης και αγωνιστής, υπέρμαχος των ανθρωπίνων δικαιωμάτων, της μόρφωσης και χειραφέτησης των γυναικών, με μεγάλες κοινωνικές ευαισθησίες υιοθέτησε μια ιδιαίτερη μορφή δυτικής και ανατολικής σοφίας στα γραπτά του και στη στάση ζωής του. 
Ο δρόμος του φωτεινός είχε τη δική του ιστορία. Μια ιστορία σύντομη, μοναδική και μεγάλη, γραμμένη χαρισματικά με ήθος πνευματικού στοχαστή και ποιητικού δημιουργού αναφέροντας... δείξτε εμπιστοσύνη στα όνειρα διότι κρύβουν μέσα τους την πύλη προς την αιωνιότητα.
Σχετικά με τους Καλάς

Η φυλή των Καλάς εικάζεται βάσει κάποιων ανθρωπολογικών, κοινωνιολογικών και πολιτισμικών χαρακτηριστικών ότι έλκει την καταγωγή της από τους άνδρες του εκστρατευτικού σώματος του Μ. Αλεξάνδρου που κατέλυσε στην περιοχή το 327π.Χ. Τα 2.500-3.000 μέλη της ζουν σε μικρούς οικισμούς τριών στενών απομονωμένων κοιλάδων της οροσειράς του Ινδικού Καυκάσου σε υψόμετρο 2.000-2.500μ.
Οι Καλάς τιμούν την πολιτιστική κληρονομιά των προγόνων τους και διατηρούν αναλλοίωτη την πλούσια παράδοσή τους, τα ήθη, τα έθιμα, τη γλώσσα, τη θρησκεία, τις ιστορίες, τα τραγούδια, τους χορούς, τις τελετές και τις μεγάλες γιορτές τους.

